Tulles selle väikese kõrvalepõike juurest tagasi Juudase ja Kristuse juurde, kelle pilgud olid kohtunud, võime oletada, et Kristuse eesmärk oli anda Juudasele veel viimane võimalus. Tõsi, Juudasel ei olnud enam võimalust loobuda Kristuse äraandmisest (tegu oli juba tehtud), kuid ehk anti talle võimalus võtta vastu Kristuse armastus ja lunastus, mis olid Juudasele tol hetkel siiski veel saadaval. Veel oli võimalus kahetseda ja järgida Teda. Ometigi mängis Juudas selle võimaluse maha. Ta ei suutnud mõista ega näha kaugemale iseenese patust. Tema reeturlikkus sai võidu: Kristus viidi sõdurite saatel ära ja inimkonna lunastusdraama viimane vaatus võis alata.